[{"text_idx": "#000001", "text": "KARKARA aldizkariko 413. zenbakirako Miren Gozategi fisioterapeutak zoru pelbikoaren inguruko artikulua idatzi zuen, Osasuna atalean."}, {"text_idx": "#000003", "text": "Erditzeak utzitako ondorioez ere oso gutxi hitz egiten da. Emakume askori pixak ihes egiten die, eta ezkutuan gordetzen da lotsagatik; etxean komentatzera animatzen direnek, berriz, askotan erantzun frustragarria jasotzen dute: \u201cNormala den. Zer nahi den ba, ama izan haiz eta\u201d. Bestetik, erditzea oso traumatikoa izan denean, emakume askori kosta egiten zaie berriz ere sexu harremanak izatea. Izan ere, erditu ondoren, zoru pelbikoak duen esfera sexuala ez da egoten erdigunean, beste eginkizun batzuk ikasten eta egoera berrira ohitzen ari delako emakumea. Horregatik, berriz ere sexu harremanak izateko denbora behar izaten dute zenbait emakumek, are gehiago erditze gogorra izan badute, baina ez dago horretaz lotsatu beharrik. Gainera, zenbaiti erditu ondoren nola geratu diren ikustea ere kosta egiten zaie. Egoera berria onartzea, baina, oso garrantzitsua da, une horretan hasten baita pixkanaka bere onera itzultzeko bidea."}, {"text_idx": "#000004", "text": "Zorionez, gaur egun emaginek emakumeok izan ditzakegun zalantzak argitzeko ahalegin berezia egiten dute, baina gure ardura da tabuak haustea eta gure artean edo adituekin gertatzen zaigunaz hitz egitea. Egia da belaunaldi askotan zehar normaltzat hartu izan direla erditu ondoren izan daitezkeen disfuntzio horiek, baina gaur egun badakigu zoru pelbikoa landu daitekeela. Gihar multzo bat da, eta lantzen bada, bere onera itzul daiteke."}]